## Justícia i el CERMI col·laboraran per a millorar l’atenció a les persones amb discapacitat en l’àmbit judicial i aconseguir una administració més inclusiva

*** Nuria Martínez s’ha reunit amb Luis Vañó, president de CERMI CV**

La consellera de Justícia i Administració Pública i el CERMI (Comité d’Entitats Representants de Persones amb Discapacitat de la Comunitat Valenciana) han acordat col·laborar per a millorar l’atenció a les persones amb discapacitat en l’àmbit judicial i aconseguir una administració més inclusiva.

Així ho ha acordat la titular de Justícia, Nuria Martínez, i el president del CERMI CV, Luis Vañó, durant la reunió que han mantingut este matí, una trobada de treball en la qual s’han abordat diferents línies d’actuació conjunta.

En esta línia, la consellera ha subratllat que “la col·laboració amb CERMI és clau per a construir una justícia verdaderament inclusiva, que pose en el centre les persones i que respecte la seua dignitat i els seus drets en cada pas del procés judicial”.

Entre les principals matèries que s’han abordat es troba l’impuls d’un marc normatiu que garantisca un accés efectiu i adaptat a la justícia per a les persones amb discapacitat en col·laboració amb entitats del tercer sector de la discapacitat.

Així mateix, s’ha abordat la posada en marxa durant 2025 d’un pla dirigit als operadors jurídics de la Conselleria, centrat en el tracte adequat a les persones amb discapacitat des d’una perspectiva de drets humans i de gènere.

També s’ha previst impulsar un espai estable de diàleg institucional i social, així com estudiar el desenrotllament d’un reglament específic sobre ocupació pública per a persones amb discapacitat.

A més, les dos parts han coincidit en la necessitat de revisar i actualitzar els protocols de l’Oficina d’Assistència a Víctimes del Delicte (OVAD) per a garantir una atenció integral, adaptada i sensible a les necessitats específiques de les víctimes amb discapacitat.

“Revisar els protocols d’atenció en les oficines de víctimes del delicte és una prioritat si volem oferir una justícia que escolte, entenga i protegisca totes les persones per igual, especialment les que es poden trobar en una situació de més vulnerabilitat”, ha assenyalat Martínez.

En el marc d’este compromís, la responsable del departament de Justícia de la Generalitat ha recordat també que la Conselleria està treballant a facilitar que parts, perits i testimonis puguen comparéixer per videoconferència des dels jutjats de pau dels seus respectius municipis, i d’esta manera s’eviten desplaçaments innecessaris.

“Volem acostar la justícia a la ciutadania. Apostem per una justícia de proximitat que elimine barreres físiques i administratives, i que situe la igualtat d’oportunitats com a eix vertebrador de tota l’acció pública”, ha recalcat la consellera.

Fecha: 13/05/2025